FCSB a pierdut la Craiova cu 2-0 în fața Universității, primul eșec din play-off, venit după cucerirea titlului. Patronului Gigi Becali nu îi cade bine însă nici un fel de eșec, nici măcar atunci când acesta nu afectează cu nimic. El a și nominalizat, în felul caracteristic, patru jucători pe post de țapi ispășitori, portarul Târnovanu și jucătorii de câmp Miculescu, Baba Alhassan și Octavian Popescu.
În minutul 90, în locul lui Octavian Popescu, acesta dând o veste cruntă pentru fanii FCSB, urmând a lipsi între 6-8 săptămâni pentru a se opera, a intrat debutantul David Popa, care are doar 17 ani. Este noul pariu al lui Gigi Becali, care spune despre perla sa neștiută până acum că este mai bun decât craioveanul Alex Mitriță.
Latifundiarul din Pipera este gata să parieze pe faptul că David Popa va fi jucătorul care va aduce un profit mai mare decât Florinel Coman. El a spus că jucătorul are calități extraordinare și de aceea a făcut mari eforturi să îl aducă la FCSB când avea numai 12 ani, intuind uriașul potențial de care dispune.
În 2019, pe când avea doar 12 ani, Gigi Becali a plătit pentru David Popa 20.000 de euro pentru a-l aduce de la Luceafărul Cluj. Campioana României l-a luat pe David Popa în cantonamentul de iarnă desfășurat în Antalya, iar jucătorul a bifat primele minute în tricoul echipei mari pe „Oblemenco”.
Poreclit „Messi de România” pentru calitățile sale, Popa a venit la FCSB într-un moment în care câștigase peste 20 de trofee la categoria sa de vârstă și era unul dintre cei mai buni jucători, iar impresarul său este Florin Vulturar. Pentru el Becali a plătit suma de 20.000 de euro. Ca să fie convins să vină la FCSB patronul campioanei i-a adus și părinții la centrul de pregătire al echipei.